Paġna espożizzjoni fil-qosor tas-suġġett tal-kawża kif ukoll tal-fatti rilevanti, kif ġew ikkonstatati mill-qorti tar-rinviju jew, minn tal-inqas, espożizzjoni tal-informazzjoni fattwali li fuqha jkunu bbażati d-domandi preliminari; il-kontenut tad-dispożizzjonijiet nazzjonali li jistgħu japplikaw għall-kawża ineżami u, jekk ikun il-każ, il-ġurisprudenza nazzjonali rilevanti, kif ukoll espożizzjoni tar-raġunijiet li wasslu lill-qorti tar-rinviju sabiex ikollha dubji dwar l-interpretazzjoni jew il-validità ta' ċerti dispożizzjonijiet tad-dritt tal-Unjoni, kif ukoll il-konnessjoni li hija tistabbilixxi bejn dawn id-dispożizzjonijiet u l-leġiżlazzjoni nazzjonali applikabbli għall-kawża prinċipali. Fl-assenza ta' wieħed jew iktar mill-elementi preċedenti, il-Qorti tal-Ġustizzja jaf ikollha tiddikjara li ma għandhiex ġurisdizzjoni sabiex tagħti deċiżjoni dwar id-domandi preliminari magħmula jew ikollha tiċħad it-talba għal deċiżjoni preliminari bħala inammissibbli. It-talba għal deċiżjoni preliminari għandha tinkludi indikazzjoni preċiża tal-qorti tar-rinviju u, jekk ikun il-każ, tal-awla jew tal-kulleġġ ġudikanti li jkun qed jagħmel ir-rinviju, u għandha tipprovdi d-dettalji sħaħ ta' din il-qorti sabiex tiffaċilita l-kuntatti sussegwenti bejnha u l-Qorti tal-Ġustizzja. L-indikazzjoni tal-qorti tar-rinviju għandha tiġi segwita bl-indikazzjoni tal-partijiet fil-kawża prinċipali u, jekk ikun il-każ, tal-persuni li jkunu qegħdin jirrappreżentawhom quddiem il-qorti tar-rinviju. Meta dan jirriżulta neċessarju sabiex tiġi protetta d-data personali, il-qorti tar-rinviju għandha tanonimizza t-talba għal deċiżjoni preliminari u, għaldaqstant, għandha taħbi l-isem tal-persuni fiżiċi msemmija fit-talba jew ikkonċernati mill-kawża prinċipali kif ukoll id-data kollha li tkun tista' tippermetti l-identifikazzjoni tagħhom. Meta dawn ikunu jinsabu għad-dispożizzjoni tagħha, il-qorti tar-rinviju għandha tikkomunika lill-Qorti tal-Ġustizzja ż-żewġ verżjonijiet tat-talba għal deċiżjoni preliminari tagħha, jiġifieri l-verżjoni bl-ismijiet ta' din it-talba, li tinkludi l-ismijiet u d-dettalji sħaħ tal-partijiet fil-kawża prinċipali, u l-verżjoni anonimizzata tat-talba. Hija din il-verżjoni tal-aħħar li tiġi nnotifikata, wara traduzzjoni fil-lingwi uffiċjali kollha tal-Unjoni, lill-partijiet interessati kollha msemmija fl-Artikolu 23 tal-Istatut u li tintuża bħala bażi għad-diffużjoni u għall-pubblikazzjonijiet ulterjuri marbuta mal-kawża. Il-qorti tar-rinviju għandha tiddeskrivi, fil-qosor, is-suġġett tat-tilwima fil-kawża prinċipali kif ukoll il-fatti rilevanti, kif ikunu ġew ikkonstatati jew aċċettati minn din il-qorti. It-talba għal deċiżjoni preliminari għandha tindika, b'mod preċiż, id-dispożizzjonijiet nazzjonali applikabbli għall-fatti tat-tilwima fil-kawża prinċipali, inklużi, jekk ikun il-każ, id-deċiżjonijiet ġudizzjarji rilevanti, kif ukoll id-dispożizzjonijiet tad-dritt tal-Unjoni li l-interpretazzjoni tagħhom tkun qiegħda tintalab jew li l-validità tagħhom tkun qiegħda tiġi kkontestata. Dawn l-indikazzjonijiet għandhom ikunu sħaħ u għandhom jinkludu t-titolu u r-referenzi preċiżi tad-dispożizzjonijiet inkwistjoni, kif ukoll ir-referenzi tal-pubblikazzjoni tagħhom. Sa fejn ikun possibbli, iċ-ċitazzjonijiet tal-ġurisprudenza, nazzjonali jew Ewropea, għandhom ikollhom ukoll in-numru ECLI ("European Case Law Identifier") tad-deċiżjoni kkonċernata. Il-Qorti tal-Ġustizzja tista' tagħti deċiżjoni dwar it-talba għal deċiżjoni preliminari fil-każ biss li d-dritt tal-Unjoni jkun applikabbli għat-tilwima inkwistjoni fil-kawża prinċipali. Għaldaqstant, il-qorti tar-rinviju għandha tesponi r-raġunijiet li wassluha sabiex ikollha dubji dwar l-interpretazzjoni jew il-validità tad-dispożizzjonijiet tad-dritt tal-Unjoni, kif ukoll il-konnessjoni li hija tistabbilixxi bejn dawn id-dispożizzjonijiet u l-leġiżlazzjoni nazzjonali applikabbli għall-kawża prinċipali. Jekk tqis li jkun utli sabiex tinftiehem it-tilwima, il-qorti tar-rinviju tista', f'din il-parti, tindika l-argumenti tal-partijiet f'dan ir-rigward. Il-qorti tar-rinviju għandha tiddikjara, b'mod ċar u distint, id-domandi preliminari li qiegħda tagħmel lill-Qorti tal-Ġustizzja. Dawn id-domandi għandhom ikunu jistgħu jinftiehmu waħedhom, mingħajr ma jkun hemm bżonn li jsir riferiment għall-espożizzjoni tar-raġunijiet tat-talba għal deċiżjoni preliminari. Sa fejn ikun possibbli, il-qorti tar-rinviju għandha tindika wkoll, fil-qosor, il-fehma tagħha dwar ir-risposta li għandha tingħata għad-domandi preliminari. Fl-aħħar nett, sa fejn il-qorti tar-rinviju tqis li t-talba mressqa minnha quddiem il-Qorti tal-Ġustizzja teħtieġ trattament speċifiku, kemm fir-rigward tal-ħtieġa li jitħares l-anonimat ta' persuni kkonċernati mit-tilwima fil-kawża prinċipali u kemm fir-rigward tal-ħeffa eventwali li biha għandha tiġi trattata t-talba mill-Qorti tal-Ġustizzja, ir-raġunijiet li jwasslu għal dak it-trattament għandhom jiġu esposti, b'mod iddettaljat, fit-talba għal deċiżjoni preliminari u, jekk ikun il-każ, fl-ittra mibgħuta magħha. It-talbiet għal deċiżjoni preliminari għandhom jiġu ppreżentati b'mod li jiffaċilitaw it-trattament elettroniku sussegwenti tagħhom mill-Qorti tal-Ġustizzja u, b'mod partikolari, b'mod li jkunu jistgħu jiġu ddiġitalizzati u suġġetti għal ipproċessar ta' rikonoxximent ottiku tal-ittri. Għalhekk: it-talbiet għandhom ikunu ttajpjati fuq karta bajda, mingħajr linji, ta' daqs A 4, l-ittri użati għat-test għandhom ikunu ta' tipa komuni (bħal Times New Roman, Courrier jew Arial) u għandhom ikunu f'daqs ta' mhux inqas minn 12-il punt fit-test u ta' 10 punti fin-noti ta' qiegħ il-paġna, jekk ikun hemm, bi spazju ta' 1,5 bejn il-linji u b'marġnijiet, orizzontali u vertikali, ta' mhux inqas minn 2,5 cm (fil-parti ta' fuq, ta' isfel, tax-xellug u tal-lemin tal-paġna), u il-paġni kollha tat-talba, kif ukoll il-paragrafi tagħha, għandhom ikunu nnumerati b'mod kontinwu u b'numri konsekuttivi. It-talba għal deċiżjoni preliminari għandha tiġi ddatata u ffirmata. Hija għandha tintbagħat lill-Qorti tal-Ġustizzja, flimkien mal-proċess tal-kawża prinċipali, jew permezz ta' ittra elettronika (DDP-GreffeCour@curia.europa.eu) jew bil-posta permezz ta' ittra rreġistrata lir-Reġistru tal-Qorti tal-Ġustizzja (Greffe de la Cour de justice, Rue du Fort Niedergrünewald, 2925 Luxembourg, LUXEMBOURG). Meta tintbagħat b'ittra elettronika, it-talba għal deċiżjoni preliminari oriġinali għandha tintbagħat flimkien ma' kopja elettronika tat-test ta' din it-talba f'format li jippermetti l-editjar tagħha (b'softwer għall-ipproċessar ta' test bħalma huwa "Word", "Open Office", "LibreOffice"). Fil-każ ta' talba għall-applikazzjoni tal-proċedura mħaffa jew tal-proċedura b'urġenza, huwa rrakkomandat li tintuża l-posta elettronika sabiex tintbagħat it-talba għal deċiżjoni preliminari kif ukoll il-verżjoni tagħha f'format li jippermetti l-editjar tagħha.
Extracted from C_257_2018.html